KOMISIJOS REGLAMENTAS (ES) 2022/1321

2022 m. liepos 25 d.

kuriuo dėl didžiausios leidžiamosios fluorido jonų, oksifluorfeno, piroksulamo, chinmerako ir sulfonilfluorido koncentracijos iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji fluorido jonų, oksifluorfeno, piroksulamo, chinmerako ir sulfonilfluorido liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos oksifluorfeno DLK (2). Ji rekomendavo sumažinti citrusiniams vaisiams, medžių riešutams, sėklavaisiams, kaulavaisiams, vynuogėms, valgomosioms alyvuogėms, persimonams / rytiniams persimonams, granatams, valgomiesiems svogūnams, gūžinėms kopūstinėms daržovėms ir saulėgrąžų sėkloms nustatytą DLK. Kitų produktų atveju Tarnyba rekomendavo palikti nustatytą DLK. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos piroksulamo DLK (3). Ji rekomendavo palikti nustatytą DLK, kuri atitiktų konkrečią nustatymo ribą arba numatytąją DLK. Atsižvelgiant į analizės atlikimo įmanomumą, kai kurių produktų atveju konkrečių nustatymo ribų vertes reikia padidinti. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio nustatymo riba;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos chinmerako DLK (4). Ji pasiūlė pakeisti augalinių produktų ir medaus liekanų apibrėžtį taip, kad tai būtų chinmerako ir jo metabolitų BH 518-2 ir BH 518-4 suma, išreikšta kaip chinmerakas. Ji rekomendavo sumažinti cukriniams runkeliams (šaknims), raumenims (kiaulių, galvijų, avių, ožkų, arklinių šeimos gyvūnų, naminių paukščių), riebalams (kiaulių, galvijų, avių, ožkų, arklinių šeimos gyvūnų, naminių paukščių), kepenims (kiaulių, naminių paukščių), kiaulių inkstams, pienui (galvijų, avių, ožkų, arklių) ir paukščių kiaušiniams nustatytą DLK. Kitų produktų atveju ji rekomendavo padidinti arba palikti nustatytą DLK. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK. Tarnyba padarė išvadą, kad trūksta tam tikros informacijos apie atrajotojų ir arklinių šeimos gyvūnų kepenims ir inkstams nustatytą DLK ir kad rizikos valdytojai turi papildomai tai apsvarstyti. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos sulfonilfluorido DLK (5). Ji pasiūlė dvi nustatytas liekanų apibrėžtis (sulfonilfluorido ir fluorido jonų) palikti kaip preliminarias, nes joms patvirtinti reikia papildomų duomenų. Ji taip pat padarė išvadą, kad trūksta tam tikros informacijos apie visiems Reglamento (EB) Nr. 396/2005 I priede išvardytiems produktams nustatytą sulfonilfluorido ir fluorido jonų DLK ir kad rizikos valdytojai turi papildomai tai apsvarstyti. Atsižvelgiant į maisto tvarkymo subjektų pateiktus papildomus stebėsenos duomenis, kadangi rizikos vartotojams nėra, Reglamento (EB) Nr. 396/2005 II priede žolelių užpilams, erškėtuogėms, šeivamedžio uogoms bei bazilikams ir valgomosioms gėlėms turėtų būti nustatyta esamo dydžio fluorido jonų DLK. Ši DLK bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(6) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios liekanų koncentracijos (CXL) vertės, turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(7) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Dėl kelių medžiagų šios laboratorijos padarė išvadą, kad dėl technikos raidos tam tikriems produktams reikia nustatyti konkrečias nustatymo ribas;

(8) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(9) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2023 m. vasario 21 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2023 m. vasario 21 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. liepos 25 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) European Food Safety Authority; Reasoned opinion on the review of the existing maximum residue levels (MRLs) for bromoxynil according to Article 12 of Regulation (EC) No 396/2005. EFSA Journal 2020; 18(10):6269.

(3) European Food Safety Authority; Reasoned opinion on the review of the existing maximum residue levels for pyroxsulam according to Article 12 of Regulation (EC) No 396/2005. EFSA Journal 2020; 18(10):6260.

(4) European Food Safety Authority; Reasoned opinion on the review of the existing maximum residue levels for quinmerac according to Article 12 of Regulation (EC) No 396/2005. EFSA Journal 2020; 18(10):6257.

(5) European Food Safety Authority; Reasoned opinion on the review of the existing maximum residue levels for sulfuryl fluoride according to Article 12 of Regulation (EC) No 396/2005. EFSA Journal 2021; 19(1):6390.